Moderen til den 21-årige, psykisk ustabile mand, der i går flygtede fra psykiatrisk afdeling på Aalborg Sygehus, står i dag frem i Ekstra Bladet. Hun fortæller, at sønnen skal have hjælp.

Den 21-årige mand, der er på flugt fra retspsykiatrisk afdeling på Aalborg Sygehus, har DAMP og Tourette's syndrom. Det fortæller hans mor i dag til Ekstra Bladet. - Den kombination betyder, han ofte ikke kan indse den fare, han kan komme til at forvolde andre. Han kan ikke se konsekvensen af sine handlinger, og derfor handler han impulsivt. Han har ikke den stopknap vi andre har, siger den bekymrede mor. Moderen fortæller desuden, at manden som tre-årig klagede over, at han havde 'en robot inden i sig'. Han kaldte det for 'det onde' og bad sin mor om at finde en knap, så det kunne holde op.